นายกฯ ดอดพบ "อานันท์" เร่งขันน็อตมาบตาพุด
กรรมการ 4 ฝ่ายมาบตาพุด รับปากนายกฯ เตรียมเปิดประชาพิจารณ์กิจการรุนแรงนัดแรก 19 ก.พ. คาดแล้วเสร็จในเดือน เม.ย.
15 ก.พ. 2553

กรรมการ 4 ฝ่ายมาบตาพุด รับปากนายกฯ เตรียมเปิดประชาพิจารณ์กิจการรุนแรงนัดแรก 19 ก.พ. คาดแล้วเสร็จในเดือน เม.ย.
นายบัณฑูร เศรษฐศิโรตม์ โฆษกคณะกรรมการ 4 ฝ่ายเพื่อแก้ไขปัญหามาบตาพุด เปิดเผยภายหลังการประชุมร่วมกันระหว่างนายอภิสิทธิ์ เวชชาชีวะ นายกรัฐมนตรี และนายอานันท์ ปันยารชุน ประธานคณะกรรมการ 4 ฝ่าย ว่า คณะกรรมการ 4 ฝ่ายจะจัดทำประชาพิจารณ์อุตสาหกรรมรุนแรง 19 ประเภทให้แล้วเสร็จในเดือน เม.ย.นี้ โดยประชาพิจารณ์จะเริ่มขึ้นครั้งแรกในวันที่ 19 ก.พ.นี้
ทั้งนี้ นายกรัฐมนตรี ได้เสนอแนะแนวทางการจัดทำประชาพิจารณ์ในการจัดประเภทอุตสาหกรรมรุนแรง 19 ประเภทว่า ควรจะยึดหลักข้อเท็จจริงและปฏิบัติได้ และควรเปิดเวทีรับฟังความคิดเห็นระหว่างกรรมการ 4 ฝ่าย กับคณะกรรมการชำนาญการของคณะกรรมการสิ่งแวดล้อมแห่งชาติ เพื่อหารือในการจัดประเภทกิจการรุนแรง ซึ่งจะช่วยแก้ปัญหาความคิดเห็นที่แตกต่างกันได้
สำหรับการเข้ามาหารือของนายกรัฐมนตรีในครั้งนี้ เพื่อมาสอบถามความคืบหน้าและปัญหาอุปสรรค เนื่องจากก่อนหน้านี้ทางคณะกรรมการ 4 ฝ่ายได้เสนอร่างพ.ร.บ.จัดตั้งองค์กรอิสระด้านสิ่งแวดล้อมและสุขภาพ เสนอเข้าที่ประชุมครม. เพื่อเข้าสู่การพิจารณาของกฤษฎีกา โดยทางคณะกรรมการ 4 ฝ่ายเสนอแนะว่า ในชั้นการพิจารณาของกฤษฎีกานั้น ควรปรับแก้แค่รูปแบบทางกฎหมายไม่ควรปรับแก้ในเนื้อหาสาระสำคัญ ซึ่งนายกรัฐมนตรีก็รับทราบ